Frode er tegner. I sitt kunstneriske virke er han opptatt av at «det moderne» mennesket burde leve nærmere naturen, og lære seg å respektere det naturlige samspillet vi er en del av. Han er også opptatt av hvordan mennesker tar hverandre til «slaver» gjennom kontrollerende mekanismer. Frodes tegninger er svært detaljerte, og det er derfor spennende å studere detaljer der man vil finne tegning inni tegning, inni tegning. Hans motto er: «ink outside the box». Du kan se Frodes kunst på hjemmesiden [e:curious.art](https://curious.art).

Frode er forfatter, og har skrevet boken «[e:Bill Goats and the Forest](https://billgoats.com)». Frode er også en prisvinnende filmskaper som har hatt sine kortfilmer presentert på filmfestivaler i Australia, Frankrike, Hellas, Japan, Irland, Italia, Nigeria, Portugal, Russland, Spania og USA. Han har vunnet pris ved kortfilmfestivalen i Grimstad, og blitt valgt ut til å åpne Nord-Amerikas største kortfilmfestival i Palm Springs. I tillegg til kortfilmer, har han jobbet med reklamefilmer. Han tok sin filmutdannelse ved anerkjente Victorian College of the Arts ved University of Melbourne i Australia. Frode begynte deretter på Regilinjen ved Den norske filmskole på Lillehammer. Han avbrøt underveis, fordi han opplevde at undervisningen var dårlig strukturert, det var mindre kunstnerisk frihet enn i utlandet, og skolen nektet ham å reise på filmfestival for å presentere hans eksisterende filmer. Etter å ha møtt de «trange rammene» i norsk filmbransje, mistet han inspirasjonen og sluttet å jobbe med film. Frode har også mer enn 20 års erfaring fra IT-yrket. Han har en Master of Computer Science and Engineering fra University of New South Wales i Sydney.
